<classify> MAKAMU wa Rais, Samia Suluhu Hassan amewaagiza waganga wakuu wa mikoa RMOs na wa wilaya DMOs, kuhakikisha dawa za uzazi salama zinapatikana katika vituo vya kutolea huduma ya afya na kutolewa kwa wajawazito bila kikwazo chochote.Pia aliwasainisha wakuu wa mikoa kwa ajili yao na wakuu wa wilaya Kadi ya Ahadi ambayo ni maagizo ya kuhakikisha wanasimamia Kampeni ya Kitaifa ya Jiongeze Tuvushe Salama, inayolenga kuzuia vifo vitokanavyo na uzazi na vifo vya watoto wachanga nchini.Akizindua Kampeni ya Jiongeze Tuwavushe Salama ya kuongeza kasi ya Uwajibikaji Kupunguza vifo hivyo jana jijini hapa, Makamu wa Rais alisema hivi sasa dawa za uzazi salama zinapatikana kutokana na serikali kuongeza dawa, vifaa na vifaa tiba katika vituo vya kutolea huduma za afya.Samia aliwataka RMOs na DMOs kuhakikisha dawa ya kuongeza damu, kuzuia na kujikinga na kupoteza damu baada ya kujifungua na dawa ya kutibu kifafa cha mimba zinapatikana katika vituo vya kutolea huduma za afya bila malipo.Aliwataka wahimize wajawazito kuhudhuria kliniki mapema mara tu wanapojigundua ni wajawazito, kuhudhuria kliniki angalau mara nne kwa mwaka kama ilivyoshauriwa na wataalamu na kujifungua katika vituo vya afya.Alisema katika kuhakikisha wajawazito wanajifungua kwa usalama, serikali imehakikisha kunakuwa na damu ya kutosha na salama kwa ajili yao. Alisema serikali ipo katika hatua za kujenga satelaiti za kukusanya damu katika mikoa 12 katika mwaka huu. Kwa sasa ina vituo saba vya kukusanya damu salama vya kanda ikiwemo kanda ya jeshi nchini.Pia kuna vituo vidogo tisa katika mikoa ya Dodoma, Mara, Lindi, Iringa, Shinyanga, Kagera, Dar es Salaam na Simiyu, alisema na kuongeza kuwa katika kila halmashauri, kuna timu ya kukusanya damu, hivi sasa upatikanaji wa damu salama umeongezeka kutoka uniti 12,597 mwaka 2005 hadi kufikia 230,953 mwaka jana.Malengo ni kufikia kukusanya uniti 700,000 kwa mwaka. Makamu wa Rais alitoa rai kwa wananchi, kujitokeza katika kuchangia damu mara kwa mara kwa kuwa wakifanya hivi wanaokoa maisha ya mjamzito na watoto.Alisema takwimu zinaonesha kwamba asilimia 80 ya damu salama inatumika kwa wajawazito na watoto, kitendo ambacho elimu inazidi kuongezeka katika kuhakikisha damu inapatikana.Awali, Waziri wa Afya, Maendeleo ya Jamii, Jinsia Wazee na Watoto, Ummy Mwalimu alisema wanawake wanaotarajiwa kuwa wajawazito nchini ni milioni mbili. Kati yao asilimia 85 wanapata ujauzito na wanajifungua bila shida, lakini wanaobaki asilimia 15 wanapata shida wakiwa na ujauzito, wakati wa kujifungua na hata baada ya kukifungua wiki sita, alisema Ummy. Alisema sababu za vifo vinavyotokana na uzazi nchini, asilimia 28 vinatokana na kutokwa na damu nyingi kabla, wakati wa kujifungua na baada ya kujifungua.  <topic>: kitaifa 